
(Navedeni se postupak temelji na pravnoj osnovi predloženoj u nacrtu akta.)







	Izmjene nacrta akta

	Amandmani Parlamenta u obliku dvaju stupaca

Brisanja su označena podebljanim kurzivom u lijevom stupcu. Izmjene su označene podebljanim kurzivom u obama stupcima. Novi tekst označen je podebljanim kurzivom u desnom stupcu.

U prvom i drugom retku zaglavlja svakog amandmana naznačen je predmetni odlomak iz nacrta akta koji se razmatra. Ako se amandman odnosi na postojeći akt koji se želi izmijeniti nacrtom akta, zaglavlje sadrži i treći redak u kojem se navodi postojeći akt te četvrti redak u kojem se navodi odredba akta na koju se izmjena odnosi.

Amandmani Parlamenta u obliku pročišćenog teksta

Novi dijelovi teksta označuju se podebljanim kurzivom. Brisani dijelovi teksta označuju se oznakom ▌ ili su precrtani. Izmjene se naznačuju tako da se novi tekst označi podebljanim kurzivom, a da se zamijenjeni tekst izbriše ili precrta. 
Iznimno, izmjene strogo tehničke prirode koje unesu nadležne službe prilikom izrade konačnog teksta ne označuju se.

NACRT ZAKONODAVNE REZOLUCIJE EUROPSKOG PARLAMENTA
o Nacrtu direktive Vijeća o izmjeni Direktive 2006/112/EZ u pogledu pravila o PDV-u koja se odnose na porezne obveznike koji omogućuju prodaju na daljinu uvezene robe i u pogledu primjene posebne odredbe za prodaju na daljinu robe uvezene iz trećih područja ili trećih zemalja i posebnih postupaka za prijavu i plaćanje PDV-a pri uvozu
(08710/2025 – C10‑0084/2025 – 2023/0158(CNS))
(Posebni zakonodavni postupak – ponovno savjetovanje)
Europski parlament,
–	uzimajući u obzir Nacrt Vijeća (08710/2025),
–	uzimajući u obzir Prijedlog koji je Komisija uputila Vijeću (COM(2023)0262),
–	uzimajući u obzir svoje stajalište od 22. studenoga 2023.[footnoteRef:1], [1:  SL C, C/2024/4246, 24.7.2024., ELI: http://data.europa.eu/eli/C/2024/4246/oj.] 

–	uzimajući u obzir članak 113. Ugovora o funkcioniranju Europske unije, u skladu s kojim se Vijeće ponovno savjetovalo s Parlamentom (C10‑0084/2025),
–	uzimajući u obzir članak 84. i članak 86. Poslovnika,
–	uzimajući u obzir izvješće Odbora za ekonomsku i monetarnu politiku (A10‑0000/2025),
1.	prihvaća Nacrt Vijeća;
2.	poziva Vijeće da ga obavijesti ako namjerava odstupiti od teksta koji je Parlament prihvatio;
3.	zahtijeva od Vijeća da se ponovno savjetuje s Parlamentom ako namjerava bitno izmijeniti svoj Nacrt;
4.	nalaže svojoj predsjednici da stajalište Parlamenta proslijedi Vijeću i Komisiji te nacionalnim parlamentima.

Komisija je 8. prosinca 2022. predstavila paket od tri prijedloga o „PDV-u u digitalnom dobu”:
	Prijedlog direktive Vijeća o izmjeni Direktive 2006/112/EZ u pogledu pravila o PDV-u za digitalno doba;
	Prijedlog uredbe Vijeća o izmjeni Uredbe (EU) br. 904/2010 u pogledu dogovora o administrativnoj suradnji u području PDV-a potrebnih za digitalno doba;
	Prijedlog provedbene uredbe Vijeća o izmjeni Provedbene uredbe (EU) br. 282/2011 u pogledu informacijskih zahtjeva za određene odredbe PDV-a.
U okviru tog paketa osmišljen je akcijski plan s naglaskom na potrebi za promišljanjem o tome kako se tehnologija može koristiti u borbi protiv poreznih prijevara i kako bi se postojeća pravila o PDV-u u Europskoj uniji mogla prilagoditi poslovanju u digitalnom dobu. Izdvojene su tri promjene za prilagodbu PDV-a digitalnom dobu:
i.)	novi digitalni sustav izvješćivanja u stvarnom vremenu koji se temelji na elektroničkom izdavanju računa,
ii.)	ažuriranje pravila o PDV-u za ekonomiju platformi i
iii.)	jedinstvena registracija u sustav PDV-a za poduzeća koja prodaju proizvode potrošačima diljem EU-a.
Provedeno je savjetovanje s Europskim parlamentom koji je dao mišljenje o tim zakonodavnim prijedlozima 22. studenoga 2023. U siječnju 2025. ponovno je provedeno savjetovanje s Parlamentom o Nacrtu direktive Vijeća o izmjeni Direktive 2006/112/EZ u pogledu pravila o PDV-u za digitalno doba. To ponovno savjetovanje bilo je povezano s režimom pretpostavljenog dobavljača, koji je bio važno sporno pitanje u Vijeću, zbog čega je postizanje konačnog kompromisa bilo posebno teško (A10-0001/2025). 
Trenutačno se savjetovanje s Europskim parlamentom provodi drugi put iz sljedećih razloga.
Izvorni paket „PDV u digitalnom dobu” sadržavao je prijedlog da sustav „sve na jednom mjestu” za uvoz postane obvezan. Međutim, države članice su ga odbile. Alternativni prijedlog da se potakne primjena sustava „sve na jednom mjestu” za uvoz tako da dobavljači i platforme budu odgovorni za plaćanje PDV-a pri uvozu ako ne koriste sustav nije bio dovoljno razrađen da bi ga se uključilo u paket „PDV u digitalnom dobu”, koji je Vijeće donijelo u ožujku 2025. 
Komisija je u svibnju 2023. objavila paket prijedloga za reformu Carinskog zakonika Unije, posebno za ukidanje praga od 150 EUR za izuzeće od carina i PDV-a na uvoz.  
U ljeto 2024. odredbe za poticanje korištenja sustava „sve na jednom mjestu” za uvoz dodane su u prijedloge Komisije za reformu Carinskog zakonika Unije s obzirom na njihovu povezanost s carinskim pravilima. Poljsko predsjedništvo zagovaralo je razdvajanje tih odredaba kako bi se potaknulo korištenje sustava „sve na jednom mjestu” za uvoz, koji se smatra dovoljno razrađenim, od prijedloga o carini i kako bi se o njima postigao zasebni dogovor. Delegacije su to prihvatile.
Vijeće za ekonomske i financijske poslove je 13. svibnja 2025. postiglo dogovor o uključivanju u Direktivu o PDV-u odredaba za poticanje korištenja sustava „sve na jednom mjestu” za uvoz, prema kojima dobavljači i platforme podliježu PDV-u na uvoz ako se ne koriste sustavom. 
U svom mišljenju od 22. studenog 2023., Europski parlament se zalagao za transparentno i sigurno funkcioniranje sustava „sve na jednom mjestu”. Štoviše, istaknuo je da bi jedinstven pristup između sustava „sve na jednom mjestu” za uvoz s jedne strane, te carinskog zakonodavstva i prakse s druge strane, pomogao u okončanju nedosljednosti, pogrešaka i dvostrukog oporezivanja. Nadalje, Europski parlament je naglasio potrebu da se ograniči administrativno opterećenje za MSP-ove. Osim toga, tražio je da se provede procjena prednosti i nedostataka u slučaju da sustav „sve na jednom mjestu” za uvoz postane obvezan. 
Stoga, s obzirom na sve navedeno, izvjestitelj smatra pojednostavljeni postupak bez izmjena odgovarajućim postupkom za ovo ponovno savjetovanje.

